ASIMAR บวก 3.16% หลังแย้ม H2/59 เติบโตโดเด่น-จ่อเปิดอู่ต่อเรือที่จ.สุราษฯ
ASIMAR บวก 3.16% ล่าสุด ณ เวลา 15.15 น. ราคาอยู่ที่ 3.26 บาท บวก 0.10 บาท หรือ 3.16% สูงสุดที่ 3.34 บาท ต่ำสุดที่ 3.16 บาท มูลค่าซื้อขายที่ 40.98 ล้านบาท หลังแย้ม H2/59 เติบโตโดดเด่น มียอด Backlog งานอู่ต่อเรือภาคเอกชนราว 380 ลบ.-เตรียมเปิดอู่ต่อเรือที่จ.สุราษฯเดือนส.ค.นี้
1 ส.ค. 2559

ผู้สื่อข่าวรายงานว่า ราคาหุ้นบริษัท เอเชียน มารีน เซอร์วิสส์ จำกัด (มหาชน) หรือ ASIMAR ณ เวลา 15.12 น. ราคาอยู่ที่ 3.26 บาท บวก 0.10 บาท หรือ 3.16% สูงสุดที่ 3.34 บาท ต่ำสุดที่ 3.16 บาท มูลค่าซื้อขายที่ 40.98 ล้านบาท ขณะที่ดัชนีตลาดหุ้นไทยโดยรวมลบ 0.56%

นางวรวรรณ งานทวี กรรมการผู้จัดการ ASIMAR เปิดเผยว่า แนวโน้มผลประกอบการในช่วงครึ่งปีหลังจะเติบโตอย่างโดดเด่นจากช่วงครึ่งปีแรก เนื่องจากจะบันทึกรายได้มูลค่างานคงค้างในมือที่มีมากกว่า 380 ล้านบาท จากงานภาครัฐและเอกชน รวมถึงรายได้งานต่อเรือจะเริ่มทยอยเข้ามา ซึ่งปกติเรือ 1 ลำ ใช้ระยะเวลาในการต่อประมาณ 15-18 เดือน ซึ่งจะรับรู้รายได้ตามความสำเร็จของงานและคาดว่าจะเริ่มทยอยรับรู้รายได้งานใหม่ๆ ที่ได้เซ็นสัญญาไปก่อนหน้านี้ในช่วงครึ่งปีหลังด้วย
โดยปัจจุบันบริษัทมีงานที่รอรับรู้รายได้ (Backlog) ซึ่งเป็นงานอู่ต่อเรือของภาคเอกชน อยู่ราว 380 ล้านบาท คาดว่าจะรับรู้รายได้ในปีนี้ 20-25% ซึ่งจะทยอยรับรู้รายได้ในช่วงไตรมาส 3-4 ของปีนี้ นอกจากนี้บริษัทได้เตรียมเข้าประมูลงานของการท่าเรือแห่งประเทศไทย (กทท.) มูลค่าไม่เกิน 1,000 ล้านบาท และงานรับเหมาช่วง (Sub Contract) งานโครงสร้างเหล็กจากโครงการลงทุนด้านโครงสร้างพื้นฐานของภาครัฐ ทั้งนี้จากรายได้ที่จะทยอยรับรู้เข้ามาและงานที่บริษัทจะเข้าประมูล คาดว่าจะสนับสนุนให้ผลประกอบการทั้งปี 59 เติบโตได้อย่างแข็งแกร่ง เมื่อเทียบกับปี 58 ที่ผ่านมา
นอกจากนี้ในช่วงเดือนส.ค.59 บริษัทเตรียมเปิดอู่ต่อเรือที่จ.สุราษฎร์ธานีอย่างไม่เป็นทางการก่อนและจะเปิดตัวอย่างเป็นทางการในเดือนม.ค.60 โดยอู่ต่อเรือตั้งอยู่ที่ ต.ท่าทองใหม่ อ.กาญจนดิษฐ์ จ.สุราษฎร์ธานี ใช้งบลงทุนรวมประมาณ 150 ล้านบาท โดยตั้งเป้าหมายที่จะเป็นอู่ซ่อมเรือต่อเรือที่ได้มาตรฐานแห่งแรกของภาคใต้ 
 